b'\n_START_ARTICLE_\nIn\xc5\xa1titut za mikrobiologijo in imunologijo Medicinske fakultete Univerze v Ljubljani\n_START_SECTION_\nOd za\xc4\x8detkov 1922 do konca 2012\n_START_PARAGRAPH_\nZa\xc4\x8detek In\xc5\xa1tituta za mikrobiologijo in imunologijo Medicinske fakultete v Ljubljani je bila\xc2\xa0\xc2\xbbStalna bakteriolo\xc5\xa1ka stanica\xc2\xab" (stanica - postaja), ki je bila ustanovljena z odlo\xc4\x8dbo ministra za narodno zdravje kraljevine SHS \xc5\xa1t. 29.606 z dne, 23. avgusta leta 1922. Locirana je bila v prostorih ljubljanske prosekture na Zalo\xc5\xa1ki cesti 4.  Z delom je pri\xc4\x8dela 2. novembra leta 1922. Vodila jo je zdravnica Amalija \xc5\xa0imec. Iz nje je leta 1925 po zdru\xc5\xbeitvi v Higienski zavod nastal Bakteriolo\xc5\xa1ko-epidemiolo\xc5\xa1ki oddelek. Predstojnik Higienskega zavoda je bil takrat zdravnik Ivo Pirc.  Iz Beograda je bila leta 1929 na Bakteriolo\xc5\xa1ko epidemiolo\xc5\xa1ki oddelek zavoda preme\xc5\xa1\xc4\x8dena zdravnica Milica Petrovi\xc4\x87 (pozneje poro\xc4\x8dena Valentin\xc4\x8di\xc4\x8d), ki je leta 1945 postala prva predstojnica In\xc5\xa1tituta za mikrobiologijo Medicinske fakultete v Ljubljani._NEWLINE_Sedanji In\xc5\xa1titut za mikrobiologijo je bil ustanovljen z odlokom o ustanovitvi popolne medicinske fakultete poleti leta 1945 (Odlok Narodne vlade Slovenije. Uradni list SNOS in NVS, 171 (31.7.1945), 23 (1945)) z razdru\xc5\xbeitvijo Zavoda na Centralni laboratorij za \xc5\xbeivila (pozneje leta 1951 Centralni higienski zavod) in Bakteriolo\xc5\xa1ko epidemiolo\xc5\xa1ki in\xc5\xa1titut (pozneje Mikrobiolo\xc5\xa1ki in\xc5\xa1titut Medicinske fakultete v Ljubljani). Prostore je dobil v stavbi biv\xc5\xa1ega infekcijskega oddelka De\xc5\xbeelne bolnice v Ljubljani, na Zalo\xc5\xa1ki 4, kjer je v prenovljenih in na novo zgrajenih stavbah \xc5\xa1e danes. Naloga In\xc5\xa1tituta je bila, da organizira pouk mikrobiologije za \xc5\xa1tudente novo ustanovljene popolne medicinske fakultete in strokovno laboratorijsko in diagnosti\xc4\x8dno dejavnost za potrebe ljubljanskih Klini\xc4\x8dnih bolnic. Leta 1947 je bilo na In\xc5\xa1titutu zaposlenih pet delavcev z visoko izobrazbo: Milica Petrovi\xc4\x87 Valentin\xc4\x8di\xc4\x8d, Stanko Bani\xc4\x8d, Ivan Bona\xc4\x8d, Jo\xc5\xbee \xc5\xa0lajmer, Zvonimir \xc5\xa0vent. U\xc4\x8ditelji in asistenti so so\xc4\x8dasno vodili strokovno-raziskovalne in diagnosti\xc4\x8dne laboratorije in izvajali pouk. Leta 1977 se je razdelil v dve organizacijski enoti, In\xc5\xa1titut za mikrobiologijo in Katedro za mikrobiologijo in parazitologijo. Leta 1986 se je Katedra preimenovala v Katedro za mikrobiologijo in imunologijo, in\xc5\xa1titut pa s sklepom senata Medicinske fakultete leta 1995 v In\xc5\xa1titut za mikrobiologijo in imunologijo._NEWLINE_Prva predstojnica in\xc5\xa1tituta je bila Milica Petrovi\xc4\x87 Valentin\xc4\x8di\xc4\x8d, zdravnica, ki je na osnovah biv\xc5\xa1ega Higienskega zavoda organizirala osnovno in raziskovalno bakteriolo\xc5\xa1ko, parazitolo\xc5\xa1ko in serolo\xc5\xa1ko dejavnost za potrebe Ljubljanskih klini\xc4\x8dnih bolnic in pou\xc4\x8devanja \xc5\xa1tudentov medicine. Najpomembnej\xc5\xa1a raziskovalna dela iz tistega obdobja so povezana s prou\xc4\x8devanjem temeljnih zna\xc4\x8dilnosti imunskega odziva pri alergiji (Bani\xc4\x8d 1953), bakterijske genetike (Bani\xc4\x8d 1958) in odpornosti na antibiotike (Bani\xc4\x8d 1959). Kmalu po ustanovitvi In\xc5\xa1tituta se je za\xc4\x8delo intenzivno strokovno in raziskovalno delo na podro\xc4\x8dju tedaj popolnoma nove vede virologije (Likar 1956, Likar 1961)._NEWLINE_Po upokojitvi Valentin\xc4\x8di\xc4\x8deve je leta 1961 prevzel vodenje in\xc5\xa1tituta Stanko Bani\xc4\x8d, zdravnik, ki je s sodelavci, priznanimi specialisti mikrobiologije, izpopolnil mikrobiolo\xc5\xa1ko diagnosti\xc4\x8dno dejavnost z novimi bakteriolo\xc5\xa1kimi, mikolo\xc5\xa1kimi, virolo\xc5\xa1kimi, parazitolo\xc5\xa1kimi in imunolo\xc5\xa1kimi metodami. Raziskovalna dejavnost je obsegala podro\xc4\x8dja prou\xc4\x8devanja novih bakteriolo\xc5\xa1kih goji\xc5\xa1\xc4\x8d (Bani\xc4\x8d 1966), bakterij prebavil in njihovih toksinov (Zajc Satler 1969, Draga\xc5\xa1 in Zajc Satler 1973, Gubina 1976), kemoterapije (Bani\xc4\x8d in Stropnik 1974, Bani\xc4\x8d, Draga\xc5\xa1 in Fi\xc5\xa1er 1990) in vitaminologije (Bani\xc4\x8d 1975). Poglobila se je diagnosti\xc4\x8dna in raziskovalna dejavnost na podro\xc4\x8dju virologije (Likar 1963, Drinovec 1968, Likar 1975), odmevni so bili poskusi z novimi protivirusnimi u\xc4\x8dinkovinami (Likar 1966, Likar in Schauer 1968, Schauer in Likar 1970, Hren Vencelj 1982)._NEWLINE_Po Bani\xc4\x8devi upokojitvi je leta 1983 prevzel vodenje in\xc5\xa1tituta zdravnik in biolog Miha Likar. Pod njegovim vodstvom se je in\xc5\xa1titut mo\xc4\x8dno pove\xc4\x8dal in raz\xc5\xa1irila strokovna zdravstvena dejavnost. Pri tem je imela pomembno vlogo reorganizacija in\xc5\xa1tituta, v okviru katere so se oddelki za bakteriologijo, virologijo, parazitologijo in imunologijo razdelili na ve\xc4\x8d laboratorijev, ki so se specializirali za diagnostiko sorodnih skupin mikroorganizmov, povzro\xc4\x8diteljev oku\xc5\xbeb posameznih organov in organskih sistemov. Leta 1987 so bili pridobljeni dodatni laboratorijski prostori v novi stavbi Medicinske fakultete na Korytkovi ulici 2._NEWLINE_Po Likarjevi upokojitvi je leta 1993 prevzel vodenje in\xc5\xa1tituta zdravnik in mikrobiolog Sre\xc4\x8dko Koren. S sodelavci, vrhunskimi strokovnjaki na podro\xc4\x8dju mikrobiologije in imunologije, je uspe\xc5\xa1no nadaljeval in nadgradil delo predhodnikov. Tako so bili v tem \xc4\x8dasu obnovljeni in posodobljeni prav vsi laboratoriji, ki so zdaj opremljeni z najnovej\xc5\xa1imi aparaturami za molekularno mikrobiolo\xc5\xa1ko, diagnosti\xc4\x8dno in raziskovalno delo. Na in\xc5\xa1titutu je bilo leta 2008 zaposlenih \xc5\xbee 129 sodelavcev, od tega 52 z univerzitetno izobrazbo, 21 od teh je imelo doktorat znanosti, 15 je bilo zdravnikov in 12 specialistov mikrobiologov. V laboratorijih so takrat izvajali 641 razli\xc4\x8dnih preiskav in pri tem sledili na\xc4\x8delom dobre laboratorijske prakse in mednarodnim kakovostnim standardom. Leta 2009 (22.05.2009) je In\xc5\xa1titut pridobil akreditacijski certifikat ISO 9001:2000.'